شاروخان

شاروخان، و سميتو كاتكتب ب لأوردو شاه روخ خان (خلاق ف 2 نونبر 1965 ف ديلهي - لهند)، ممتل و منتج د سّينيما هيندي. هو من أكبر و أشهر لممتلين ف تاريخ السينيما لهندية.

 حياتو 
شاروخان مسلم و كبر ف عائيلة من الطبقة لمتوسطة ف لعاصمة د لهند. قرا لقتيصاد و التواصل ف الجامعة و فيها بدا كايلعب ف فراقي د لمسرح. بدا التمتيل ف مسلسلات د التلفزة و بان فيهوم، الشي اللي خلا منتجين ف بومباي (لعاصمة د السينما ف لهند) يعيطوليه باش يلعب أفلام ف السينيما.

أول فيلم لعب فيه كان ديڤانا ف 1992 اللي حقق نجاح كبير و خدا بيه جائزة أحسن ممتل طالع. ف ظرف عوام قليلة، قدر شاروخان يولي أكبر نجم ف بوليود و وصلات الشهرة ديالو ل بلدان آخرا ف لعالم و ب الدات ف الدول لعربية.

لأدوار اللولة ديالو كانت مختالفة على لأدوار اللي تعرف بيها من بعد: كان كايلعب بزاف أدوار ديال لبطل لخايب/الشرير بحال ف لفيلم د رام جاني. من بعد رسخ النمط ديال البطل لمحبوب عند لجمهور و قدر يبان ب شكل مختالف ف كل فيلم واخا لعدد لكتير د لأفلام اللي متل.

من أهم لأفلام ديالو ف تسعينات لقرن 20 كانت بازيݣار، دارّ و ب الدات ديلڤالي دولهانيا لي جايينݣي، اللي تّعرف عند لجمهور لمغريبي ب سميت "عودة العاشق المجنون" و اللي ولّا من الخالدات د السينيما الهندية و تّدارو بزّاف د التلميحات ليه ف لأفلام لّي جات من بعد د الشاروخان.

من بعد جات لمرحلة ديال الكوميديات الرومنسية لعالمية بحال موهابّاطين، كوتش كوتش هوطاهي و كابي كوشي كابي غام.

 مصادر 


تصنيف:ممتل هيندي
تصنيف:زيادة 1965
تصنيف:ناس حيين
تصنيف:ناس تزادو ف نيو ديلهي
تصنيف:ناس د نيو ديلهي
تصنيف:مقالات فيها مصدر و 3000 بايت